鄱陽湖之戰

鄱陽湖之戰係14世紀到江西開戰嗰一次大規模嗰戰役。佢嗰一方係許時間嗰大漢皇帝陳友諒，另一方係末後嗰明太祖朱元璋。

 過程 
元朝末年，大漢皇帝陳友諒佔到江西嗰地盤。1362年，佢嗰手下龍興路守將胡廷瑞投抗朱元璋，朱元璋仰上搦龍興璐改做洪都府，讓佢嗰侄子朱文正帶兵鎮守南昌城。第年4月，陳友諒發60萬兵攻奪南昌，接得分兵南攻，佔領吉安、臨江。7月，朱元璋帶得援兵到南昌，16號到嘍湖口。佢接得分兵鎮守涇江口、南湖嘴、武陽渡箇滴子地方，為得到時間封到陳友諒嗰退路。

箇時間嗰陳友諒兵多船大，話佢嗰巨艦陣仗綿亙幾十里，隻隻船都十喇丈許高。但佢嗰部下圍困南昌城有八十喇日嘍，士氣低落。話係朱元璋嗰兵艦都滴滴子大，部下也就20喇萬人。但係佢俚嗰士氣都蠻高昂嗰。

7月20號，兩隻人嗰軍隊到康郎山對特。陳友諒嗰猛將張定邊一下子就尋到朱元璋，戲得朱元璋嗰大將常遇春仰上騷到，一箭射中張定邊，咁佢俚才得脫險。

幾日後起大風，朱元璋仰上下令放火燒陳友諒嗰船。7隻火藥船拕Ꮊ滿蘆葦，順得東北風望陳友諒許裡開進。陳友諒嗰兵艦一刻時解不脫，故係連得一起，燒得精嗒光。末後陳友諒退到渚磯，朱元璋就到左蠡等佢。箇時間嗰陳友諒兵敗心死，故係佢身邊嗰人都開始投抗朱元璋，捉到嗰俘虜也全拕殺吥嘍。朱元璋就跟佢相反，捉到嗰俘虜都送還陳友諒，受傷嗰人哈搦佢藥，戰死嗰人也祭奠拜祀。

到8月督，陳友諒嗰兵草都喫圓嘍，故係佢就帶兵到南湖嘴，全力突破湖口。朱元璋都帶兵騷佢，一徑騷到涇江口。咁陳友諒嗰前後都係朱元璋嗰兵，夾擊之下佢拕流箭射中身亡。張定邊就護得陳友諒嗰崽陳理到武昌。末後陳理投抗朱元璋，咁大漢政權都完全覆滅，江西嗰全境都歸明朝嘍。

Category:江西嗰歷史
Category:江西嗰軍事